Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17., 68/18.98/19. i 64/20.) i članka 47. Statuta Osnovne škole Ivana Filipovića, Osijek, Školski odbor Osnovne škole Ivana Filipovića, Osijek, na svojoj 19. sjednici održanoj dana 29. ožujka 2019. godine donio je Pravilnik o načinu i postupku zapošljavanja u Osnovnoj školi Ivana Filipovića (KLASA: 012-04/19-01/01, URBROJ: 2158-22-05-19-02), Izmjene i dopune Pravilnika o načinu i postupku zapošljavanja u Osnovnoj školi Ivana Filipovića (KLASA: 012-04/20-01/06, URBROJ: 2158-22-05-20-03 od 30. rujna 2020. godine), na sjednici održanoj 30. rujna 2020. godine, na sjednici održanoj 26. siječnja 2024. godine donio je Izmjene i dopune Pravilnika o načinu i postupku zapošljavanja u Osnovnoj školi Ivana Filipovića (KLASA: 007-04/24-02/01, URBROJ: 2158-123/01-24-3 od 26. siječnja 2024. godine), te se donosi

**P R A V I L N I K**

**O NAČINU I POSTUPKU ZAPOŠLJAVANJA**

**U OSNOVNOJ ŠKOLI IVANA FILIPOVIĆA**

* **PROČIŠĆENI TEKST** -
1. **OPĆE ODREDBE**

*Predmet pravilnika*

 Članak 1.

(1) Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Ivana Filipovića (u daljnjem tekstu: Škola) uređuje način i postupak provedbe natječaja za zasnivanje radnog odnosa u Školi.

(2) Sve odredbe o postupcima vrednovanja kandidata, odnose se i na osobe upućene od strane nadležnog upravnog tijela za obrazovanje.

*Isključenje od primjene Pravilnika*

*Članak 2.*

*Odredbe ovoga Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi, te stručno komunikacijskih posrednika koji nisu samostalni nositelji odgojno-obrazovne i/ili nastavne djelatnosti.*

*Rodna jednakost*

 Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PROVEDBE NATJEČAJA I VREDNOVANJA KANDITATA**

*Zasnivanje radnog odnosa u Školi*

Članak 4.

(1) Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

(2) Iznimno od stavka 1. ovog članka, radni odnos može se zasnovati ugovorom o radu i bez natječaja sukladno Zakonu.

*Objava i sadržaj natječaja*

Članak 5.

(1) Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje, te mrežnoj stranici i oglasnoj ploči Škole.

(2) Rok za primanje prijava kandidata na natječaj ne može biti kraći od osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje, te mrežnoj stranici i oglasnoj ploči Škole.

Natječaj treba sadržavati:

* naziv i sjedište Škole
* mjesto rada i naziv radnog mjesta za koje se raspisuje natječaj s naznakom broja izvršitelja
* tjedno radno vrijeme i vrijeme na koje se sklapa ugovor o radu
* naznaku propisa temeljem kojih se ispunjavaju opći i posebni uvjeti za radno mjesto za koje se raspisuje natječaj
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj i u kakvom obliku
* naznaku da se provodi i prethodno vrednovanje kandidata
* naznaku zapreka za zasnivanje radnog odnosa u Školi iz članka 106. Zakona i naznaku dokaza koji se prilaže
* naputak kandidatima koji se pozivaju na pravo prednosti pri zapošljavanju prema posebnim propisima u skladu s tim propisima
* naznaku probnog rada ako se ugovara
* naznaku da se na natječaj mogu javiti osobe oba spola
* rok za podnošenje prijava
* naznaku da će se prijavljenim kandidatom na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja
* naznaku da je prijavu potrebno vlastoručno potpisati
* naznaku web stranice Škole na kojoj će se objaviti područje provjere, pravni i drugi izvori za pripremu kandidata, te vrijeme i mjesto održavanja prethodne provjere
* naznaku da se isprave prilažu u neovjerenoj preslici, uz napomenu da se priložene preslike isprava neće vraćati kandidatima
* naznaku o načinu dostavljanja prijave i adresu Škole na koju se podnose prijave s potrebitom dokumentacijom
* način izvješćivanja kandidata o rezultatima natječaja

*Prijava na javni natječaj*

Članak 6.

(1) Uz prijavu se prilaže životopis i dokazi o ispunjavanju formalnih uvjeta iz javnog natječaja.

(2) Potpunom prijavom smatra se prijava koja sadrži sve podatke i priloge navedene u javnom natječaju.

(3) Prijava na javni natječaj mora biti vlastoručno potpisana.

(4) Kandidat isprave prilaže u neovjerenoj preslici, a na zahtjev Školi dostavljaju izvornike isprava. Neovjerene preslike isprava Škola ne vraća kandidatu nakon završetka natječaja, odnosno vrednovanja.

(5) Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja, a škola ovu osobu ne obavještava o razlozima zašto se ne smatra kandidatom natječaja.

(6) Izabrani kandidat je obvezan dostaviti Školi izvornike isprava prije zaključivanja ugovora o radu.

*Način vrednovanja*

Članak 7.

(1) Nakon proteka roka određenog za dostavu prijava na natječaj provest će se, ovisno o potrebama radnog mjesta, jedan ili više navedenih postupaka vrednovanja kandidata, neovisno o njihovom redoslijedu:

- pisana provjera znanja – testiranje

- provjera praktičnog znanja, sposobnosti i vještina

- razgovor s kandidatima – intervju

- psihološko testiranje

(2) Ravnatelj odlučuje o tomu koji će se postupak/ci vrednovanja kandidata provesti, ovisno o potrebama radnog mjesta.

*Povjerenstvo za vrednovanje kandidata*

Članak 8.

(1) Povjerenstvo za vrednovanje kandidata prijavljenih na natječaj i kandidata koje je u Školu uputilo nadležno upravno tijelo županije (u daljnjem tekstu: Povjerenstvo) imenuje odlukom ravnatelj Škole.

(2) Povjerenstvo ima tri člana.

(3) Kada se vrednovanje provodi za više radnih mjesta, može se imenovati više povjerenstava.

(4) Članove Povjerenstva imenuje ravnatelj Škole u pravilu iz reda radnika, uzimajući u obzir stručnost članova u donošenju kvalitetne procjene kandidata za određeno radno mjesto.

(5) Za člana Povjerenstva može biti imenovana i osoba koja nije radnik Škole ukoliko ravnatelj procijeni da među radnicima Škole ne postoji osoba koja može na stručan način procijeniti i vrednovati kandidata.

„(6) Članom Povjerenstva ne može biti osoba kojoj je kandidat član uže obitelji. Članom uže obitelji smatraju se: supružnik, srodnici po krvi u izravnoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj i djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati, te osoba koja s radnikom živi u izvanbračnoj zajednici.

(7) Predsjednik povjerenstva zapisnički konstatira izuzeće člana i vrši se zamjena člana.

(8) Zamjena člana vrši se bez posebne procedure, uz uvjet da zamjena ispunjava uvjete iz članka 8. ovog pravilnika.“

(9) Povjerenstvo vodi zapisnik o svom radu. Zapisničara iz reda članova Povjerenstva određuje Predsjednik povjerenstva.

*Djelokrug rada Povjerenstva za vrednovanje kandidata*

Članak 9.

 (1) Povjerenstvo obavlja sljedeće poslove:

* utvrđuje koje su prijave na natječaj pravodobne i potpune
* utvrđuje listu kandidata prijavljenih na natječaj koji ispunjavaju formalne uvjete natječaja
* utvrđuje listu kandidata koje je u Školu uputilo nadležno upravno tijelo županije
* utvrđuje i objavljuje na mrežnoj stranici Škole sadržaj vrednovanja kandidata (područja provjere, pravne i druge izvore za pripremu kandidata za vrednovanje)
* objavljuje na mrežnoj stranici Škole **najmanje tri dana prije, vrijeme i mjesto provođenja vrednovanja**
* utvrđuje identitet kandidata prije vrednovanja na temelju javne isprave (osobne iskaznice)
* provodi jedan ili više postupaka iz članka 7. ovog Pravilnika
* utvrđuje rang – listu kandidata na temelju rezultata provedenog vrednovanja i objavljuje rezultate na mrežnoj stranici Škole
* dostavlja ravnatelju Škole rang-listu kandidata i Izvješće o provedenom postupku koje potpisuje svaki član Povjerenstva

(2) Ako na natječaj za određeno radno mjesto nema prijavljenih kandidata koji su stručni, odnosno ispunjavaju uvjete radnog mjesta, može se pristupiti procjeni i vrednovanju prijavljenih nestručnih kandidata.

(3) Ako na natječaj za određeno radno mjesto pristigne 5 ili manje pravodobnih i potpunih prijava, Povjerenstvo može i nakon proteka roka za prijavu kandidata, u suradnji s ravnateljem donijeti odluku da će se provesti manje postupaka vrednovanja, nego li je to utvrđeno u tekstu natječaja.

(4) Ukoliko se na natječaj prijavi samo jedan kandidat koji zadovoljava uvjete ili Nadležno upravno tijelo županije uputi samo jednoga kandidata, može se donijeti odluka o netestiranju ili odluka o provođenju samo jednog postupka vrednovanja.

*Provedba postupka vrednovanja*

Članak 10.

(1) Ako se provodi i testiranje i intervju, odnosno neki drugi postupak, prvo se provodi testiranje, a na nastavak vrednovanja Povjerenstvo poziva najviše pet kandidata koji postignu najveći broj bodova na pisanoj provjeri - testiranju.

(2) Kandidat koji nije pristupio vrednovanju ne smatra se kandidatom.

(3) Smatra se da je kandidat zadovoljio na vrednovanju ako je ostvario najmanje 60% bodova od ukupnog broja bodova.

Članak 11.

(1) Pisana provjera znanja – testiranje obuhvaća provjeru znanja potrebnog za obavljanje poslova radnog mjesta za koje je raspisan javni natječaj.

(2) Svako pitanje na testiranju vrednuje se bodovima 0 ili 1 bod.

Članak 12.

(1) Neposredna provjera znanja, sposobnosti i vještina sastoji se od praktične provjere znanja, sposobnosti i vještina kandidata neposredno na radnom mjestu za koji je raspisan natječaj.

(2) Kod praktične provjere znanja, sposobnosti i vještina za svaki element vrednovanja kandidat može ostvariti 0 ili 1 bod.

Članak 13.

(1) Razgovor s kandidatom – intervju provodi se na način da kandidat odgovara na postavljena pitanja, rješava simulacije slučajeva radnog mjesta ili na drugi prikladan način.

(2) Prilikom razgovora s kandidatom – intervju članovi Povjerenstva procjenjuju obrazovanje i profesionalnu edukaciju kandidata, specifična znanja, vještine, profesionalne ciljeve i interese, motivaciju za rad te osobne karakteristike kandidata u svezi radnog mjesta*.*

(3) Svaki član povjerenstva prema vlastitoj procjeni vrednuje kandidata unošenjem broja bodova u obrasce, prema sljedećim kriterijima:

|  |  |
| --- | --- |
| **Broj bodova** | **Opisno vrednovanje** |
| **1** | Ispodprosječan, nedovoljan |
| **5** | Prosječan, određen  |
| **7** | Visoko iskazan |
| **10** | Iznadprosječan, izniman, određen i artikuliran |

(4) Povjerenstvo može odlučiti da se kandidati procjenjuju i temeljem dodatnih kriterija koji su u neposrednoj vezi s radnim mjestom za koje je raspisan javni natječaj.

 (5) Razgovoru s pozvanim kandidatima prisutan je ravnatelj. Ravnatelj može postavljati pitanja kandidatima.

Članak 14.

(1) U postupku provedbe javnog natječaja može se provesti i psihološko testiranje kandidata koji su ocijenjeni kao kandidati koji ulaze u uži izbor za radno mjesto za koje je raspisan javni natječaj.

(2) Psihološko testiranje provodi se radi procjene sposobnosti kandidata za obavljanje poslova radnog mjesta.

(3) Psihološku procjenu daje psiholog koji ima odgovarajuću dopusnicu sukladno posebnom zakonu.

Članak 15.

(1) Nakon provedenog vrednovanja Povjerenstvo utvrđuje rang- listu kandidata prema ukupnom broju bodova ostvarenih vrednovanjem.

(2) Ravnatelj će na temelju provedene procjene i vrednovanja kandidata tražiti suglasnost Školskog odbora za zasnivanje radnog odnosa s najbolje rangiranim kandidatom s liste Povjerenstva.

(3) Ako su dva ili više kandidata ostvarili isti najveći broj bodova, ravnatelj će tražiti suglasnost školskog odbora za zasnivanje radnog odnosa s jednim od tih kandidata.

(4) U slučaju kada su dva ili više kandidata ostvarili najveći jednak broj bodova, a jedan kandidata ostvaruje prednost pri zapošljavanju prema posebnim propisima, ravnatelj će zatražiti prethodnu suglasnost Školskog odbora za kandidata koji ostvaruje prednost pri zapošljavanju prema posebnim propisima.

(5) U slučaju da dva ili više kandidata ostvare najveći jednak broj bodova, a svi ostvaruju prednost pri zapošljavanju prema posebnim propisima, ravnatelj samostalno odlučuje za kojeg će kandidata zatražiti prethodnu suglasnost Školskog odbora.

 (6) U slučaju kada izabrani kandidat odustane od zasnivanja radnog odnosa po provedenom natječaju, ravnatelj može Školskom odboru predložiti drugog kandidata s liste iz st. 1. ovoga članka ili ponoviti javni natječaj.

*Stupanje na snagu*

Članak 17.

Ovaj Pravilnik stupa na snagu osmog dana od dana objave na oglasnoj ploči Škole, a nakon suglasnosti nadležnog upravnog tijela u županiji.

KLASA: 012-04/19-01/01

URBROJ: 2158-22-05 -19-02

Osijek, 29. ožujka 2019.

 Na ovaj pravilnik Ured državne uprave Osječko-baranjske županije dao je suglasnost dana 3. travnja 2019. KLASA: 602-02/19-01/178, URBROJ: 2158-02-03/1-19-2, sukladno članku 107. stavak 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.).

Predsjednica Školskog odbora:

Brankica Matasović, prof.

Pravilnik je objavljen na oglasnoj ploči i mrežnoj stranici Škole dana 5. travnja 2019. godine, a stupio je na snagu dana 13. travnja 2019. godine.

 Ravnatelj:

 Zlatko Kraljević, prof.

KLASA: 012-04/20-01/06

URBROJ: 2158-22-05-20-03

Osijek, 30. rujna 2020.

Ove Izmjene i dopune stupaju na snagu danom objave na oglasnoj ploči Škole, a nakon suglasnosti nadležnog upravnog tijela u županiji.

Predsjednica Školskog odbora:

Brankica Matasović, prof.

Na ovaj Pravilnik o izmjenama i dopunama Pravilnika nadležno upravno tijelo Osječko-baranjske županije dao je suglasnost dana 13. listopada 2020. KLASA: 602-01/20-01/81, URBROJ: 2158/1-01-17/04-20-2 sukladno članku 107. stavak 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17., 68/18., 98/19, 64/20.).

Ovaj Pravilnik o izmjenama i dopunama Pravilnika o načinu i postupku zapošljavanja u Osnovnoj školi Ivana Filipovića objavljen je na oglasnoj ploči Škole 13. listopada 2020. godine.

 Ravnatelj:

 Zlatko Kraljević, prof.

KLASA: 007-04/24-02/01

URBROJ: 2158-123/10-24-6

Osijek, 26. siječnja 2024.

Ove Izmjene i dopune stupaju na snagu danom objave na oglasnoj ploči Škole, a nakon suglasnosti nadležnog upravnog tijela u županiji.

Predsjednica Školskog odbora:

Sanja Srnović, prof.

Na ovaj Pravilnik o izmjenama i dopunama Pravilnika nadležno upravno tijelo Osječko-baranjske županije dalo je suglasnost dana 27. veljače 2024. KLASA: 602-02/24-16/1, URBROJ: 2158-17/27-24-2 sukladno članku 107. stavak 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17., 68/18., 98/19, 64/20., 151/22. i 156/23.).

Ovaj Pravilnik o izmjenama i dopunama Pravilnika o načinu i postupku zapošljavanja u Osnovnoj školi Ivana Filipovića objavljen je na oglasnoj ploči Škole 27. veljače 2024. godine.

 Ravnatelj:

 Zlatko Kraljević, prof.